
Емуз А.Гъу. «Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр етыным и IуэхукIэ
Къэбэрдей-Балъкъэр Республикэм и Iэтащхьэм и Указ
Республикэм и социально-экономикэ зыужьыныгъэм хэлъхьэныгъэшхуэ зэрыхуищIамрэ илъэс куэдкIэ хьэлэлу зэрылэжьамрэ къыхэкIыу «Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр етын Емуз Анатолий Гъузер и къуэм.
Къэбэрдей-Балъкъэр Республикэм и Iэтащхьэ КIуэкIуэ Юрий
Налшык къалэ
2017 гъэм жэпуэгъуэм и 24-м
№137-УГ
Емуз Анатолий Гъузер и къуэр 1937 гъэм жэпуэгъуэм и 27-м къыщалъхуащ Тэрч районым хыхьэ Ботэщей къуажэм.
1961 гъэм КъБКъУ-р къиухри, инджылызыбзэмкIэ кафедрэм и егъэджакIуэу лэжьэн щIидзащ. НэгъуэщI къэралыбзэхэмкIэ дзэ институтым Москва щеджа иужькIэ советыдзэм хамэ щIыпIэхэм щиIэ дзэхэм тэрмэшу 1964 — 1969 гъэхэм къулыкъу щищIащ.
КъыкIэлъыкIуэ илъэсиплIым лэжьащ хамэ къэралхэм щыпсэу ди хэкуэгъухэм щэнхабзэ зэпыщIэныгъэ яхуиIэнымкIэ совет комитетым и Къэбэрдей-Балъкъэр къудамэм жэуап зыхь и секретару. Индием щыIэ совет щэнхабзэ центрым 1976 — 1980 гъэхэм и директорщ, иужькIэ «Хэку» совет обществэм и Къэбэрдей-Балъкъэр къудамэм жэуап зыхь и секретарщ. АдэкIэ щIэныгъэ-егъэджэныгъэ IэнатIэм КъБКъМИ-м щыпэрыхьащ. 1987 — 1992 гъэхэм и унафэщIу щы-тащ ЕгъэджакIуэхэм я Iэзагъэм щыхагъахъуэ Къэбэрдей-Балъкъэр институтым, къыкIэлъыкIуэу и ректор хъуащ Iэзагъэм щыхагъахъуэ Къэбэрдей-Балъкъэр институтым.
КъБР-м НэгъуэщI щIыпIэхэм запищIэнымрэ лъэпкъ IуэхухэмкIэ, Хамэ къэрал IуэхухэмкIэ и ми-нистру, УФ-м Египетым щиIэ посольствэм и чэнджэщэгъуу 1992 — 1997 гъэхэм щытащ. ИужькIэ лэжьащ УФ-м и Президентым и деж зэпымыууэ щыIэ лIыкIуэу, Урысейм Беларусым щиIэ посольствэм и чэнджэщэгъуу. 2002 — 2010 гъэхэм Къэбэрдей-Балъкъэр мэкъумэш академием хамэ къэралыбзэхэм-кIэ и кафедрэм и унафэщIщ, профессорщ. 2006 гъэм хахащ КъБР-м и щIэныгъэлIхэм я зэгухьэныгъэм и тхьэмадэу.
Мэлбахъуэ Тимборэ и цIэр зезыхьэ Къэбэрдей-Балъкъэрым и къэрал лъэпкъ библиотекэм и унафэщIщ 2010 гъэм щыщIэдзауэ нобэр къыздэсым.
Къэбэрдей-Балъкъэр Республикэм, КъБР-м и Парламентымрэ Правительствэмрэ, УФ-м и МИД-м я щIыхь тхылъхэр къыхуагъэфэщащ, «КъБР-м щIэныгъэмкIэ щIыхь зиIэ и лэжьакIуэщ». ФилологиещIэныгъэхэм я докторщ.
